text: Høj mand søges efter to røverier omkring Haderslev
  31 august 2013 kl. 11.42
  Signalement og fremgangsmåde er ens. Derfor kan det være samme mand, der står bag røverier mod bager og købmand ved Haderslev.
  Syd- og Sønderjyllands Politi leder efter en høj, spinkel mand, der måske står bag røverier i Haderslev-området lørdag, oplyser vagtchef Bjørn Pedersen, Syd- og Sønderjyllands Politi.
  De to røverier foregik med få timers mellemrum, og de ligner hinanden i den fremgangsmåde, som røveren brugte. Også signalementet er det samme.
  - Det kan meget, meget vel være den samme mand, siger vagtchef Bjørn Pedersen, Syd- og Sønderjyllands Politi.
  Omkring klokken 6.30 lørdag morgen kommer en høj mand ind i en bagerforretning i Vojens og truer med en kniv personalet til at udlevere et mindre beløb.
  Efter røveriet forsvinder han fra stedet på en blå knallert.
  Mens politiet leder efter ham, kommer en anmeldelse om endnu et røveri. Denne gang hos en købmand i Bevtoft, hvor røveren opførte sig på præcis samme måde.
  Efter dette røveri, der skete lige før klokken 12, kørte røveren formentlig fra stedet i en mindre, rød bil, der efter beskrivelsen havde reservehjul på begge baghjul.
  Den mand, som politiet leder efter, er høj og spinkel af bygning. Han havde mørkt tøj på, blandt andet arbejdsbukser.
  